google/wiki40b huggingface dataset:
Elo-Reet Järv

Elo-Reet Järv (6. august 1939 Tallinn – 12. oktoober 2018 Tallinn) oli eesti nahakunstnik.
1957. aastal lõpetas ta Tallinna 7. Keskkooli. 1957–1958 õppis Tartu Kunstikoolis. 1964. aastal lõpetas ta Eesti Riikliku Kunstiinstituudi nahkehistöö eriala.
Aastatel 1965–1969 oli ta kombinaadi Kaubandustehnika reklaamtsehhi kunstnik ning naha- ja jalatsivabriku Kommunaar kunstnik, 1969–1975 kirjastuse Eesti Raamat kunstiline toimetaja. 1975. aastast tegutses vabakutselise nahakunstnikuna, tehes nahkehistööd ja nahkskulptuure.
1970. aastast Eesti Kunstnike Liidu liige, 2006. aastast auliige.

Looming

Näitustel hakkas Elo Järv esinema 1966. aastal, esialgu köidetega. 1973. aastal alustas Elo Järv nahast vabaplastikaga, esinedes eksperimentaaltarbekunsti grupinäitusel Kiek in di Kökis. 1970.‒1990. aastatel kujunes temast kunstnik, kes ületas ja lahustas tarbe- ja kujutava kunsti piire. Üks tema läbimurdetöid oli kolmeosaline "Valvurid" (1983), mille eest ta sai Kristjan Raua preemia, samuti sari "Trofeed piiritsoonist" (1984). 1989. aastal ühines Elo Järv neosürrealistliku rühmitusega Para '89, kus tema vaimseiks kaaslasteks said Jüri Palm, Ilmar Malin ja Rootsis tegutsev luuletaja Ilmar Laaban. Kaasnesid edukad esinemised Eestis, Soomes ja Rootsis ja ka rahvusvaheline tunnustus. Peale Eesti taasiseseisvumist valmis Elo Järvel mitmeid sotsiaalse hoiakuga skulptuurisarju.
2011. aasta lõpus avati Tarbekunsti- ja Disainimuuseumis Elo Järve suur isikunäitus "Klassikute" sarjas. 2013. aastal sai ta teist korda Kristjan Raua nimelise aastapreemia. 2018. aasta sügisel toimus Haapsalus Evald Okase muuseumis näitus "Kolm Järve", kus eksponeeriti Elo Järve, tema isa Eduardi ja vanaisa Martin Järve teoseid.

Isiklikku

Elo Järv oli raamatugraafik Eduard Järve tütar ja Martin Järve lapselaps.
Luokė

Ajalugu

Arvatakse, et alev tekkis XIV sajandil teede ristumiskohale. Aastal 1416 ehitati sinna esimene kirik. Aastast 1526 (osadel andmetel juba aastast 1471) alev.
Aastal 1775 anti alev teenete eest Andrzej Ignacy Ogińskile. Kuigi turuplatsi olemasolu on teada XV sajandist, sai alev kaubandusprivileegid siiski aastal 1793. Alevil oli õigus pidada neli korda aastas laata.
Alev põles korduvalt – aastatel 1786, 1887, 1911 ja 1934. XIX sajandi keskel tegutses alevis ja selle ümbruskonnas Tadas Blinda.
Aastal 1941 hukkasid Saksa okupatsiooniväed umbes 200 Luokė juuti. Aastal 1945 tegutsesid alevi ümbruskonnas Leedu metsavennad. Nõukogude ajal asus alevis kohaliku sovhoosi keskus.
Valga vald

Linn

Valga

Alevikud

Tsirguliina, Õru ja Laatre

Endisest Karula vallast

Kaagjärve, Karula, Kirbu, Koobassaare, Käärikmäe, Londi, Lusti, Lüllemäe, Pikkjärve, Pugritsa, Raavitsa, Rebasemõisa, Valtina ja Väheru

Endisest Taheva vallast

Hargla, Kalliküla, Koikküla, Koiva, Korkuna, Laanemetsa, Lepa, Lutsu, Ringiste, Sooblase, Taheva, Tsirgumäe, Tõrvase

Endisest Tõlliste vallast

Sooru, Tagula, Iigaste, Jaanikese, Korijärve, Muhkva, Paju, Rampe, Supa, Tinu, Tõlliste, Vilaski, Väljaküla

Endisest Õru vallast

Killinge, Kiviküla, Lota, Mustumetsa, Priipalu, Uniküla, Õlatu ja Õruste.

Juhtimine

27. oktoobril 2017 toimunud esimesel vallavolikogu istungil valiti volikogu esimeheks Külliki Siilak ning aseesimeesteks Andres Illak ja Allain Karuse. Volikogu koosneb 27 liikmest. 4. novembril valis vallavolikogu uueks vallavanemaks senise Valga maavanema Margus Lepiku. Asevallavanemateks kinnitas volikogu Viktor Mägi, Enno Kase, Kalmer Sarve ja Jüri Konradi. Vallavalitsuse liikmeteks kinnitati Mati Kikkas ja Arno Uprus.
Juttselg-kärnkonn

Levik

Kõre areaaliks on Kesk- ja Lääne-Euroopa, Baltimaad, Valgevene, Lääne-Ukraina, Suurbritannia ja Edela-Iirimaa.
Eestis leidub teda mandri lääneosas ja saartel.
2016. aasta seisuga oli meil teada 14 kõrepopulatsiooni. Osaliselt Tallinnas ja osaliselt Saku vallas asuv Männiku püsielupaik on ühtlasi kõre kõige põhjapoolsem leiukoht maailmas.

Füüsiline iseloomustus

Kõre maksimaalne pikkus on 10 cm, tavaliselt 6–7 cm. Isenditel on parootised, mis paiknevad peaaegu paralleelselt. Kõrele on iseloomulik seljal asuv erekollane pikitriip, mis mõnikord võib olla vaevu märgatav. Isendite üldvärvus on kas pruunikas, rohekas või hall. Keha katavad tumedad laigud ja plekid. Kõredel on suhteliselt pikad jalad ning seetõttu on neile omane iseäralik kõnnak (enamik teisi kärnkonlasi liigub sageli edasi hüpetega).
Kommunistliku partei manifest

"Kommunistliku partei manifest" on Karl Marxi ja Friedrich Engelsi teos, mis ilmus esmakordselt 21. veebruaril 1848 Londonis saksa keeles.
Manifest valmis 1847 Kommunistide Liidu II kongressi ülesandel Kommunistide Liidu programmina, mis andis tegevusjuhised kapitalismi kukutamiseks ning klassideta ühiskonna loomiseks.
Elle Puurmann

Elle Puurmann (aastani 1978 Rebane, sündinud 12. juulil 1957 Järvamaal) on Eesti biogeograaf ja ökoloog.

Elulugu

Puurmann lõpetas 1975 Türi Keskkooli (kuldmedaliga) ja 1980 Tartu Ülikooli bioloogia-geograafiateaduskonna. 1996. aastal kaitses ta teadusmagistri kraadi geoökoloogias Tallinna Pedagoogikaülikoolis väitekirjaga "Inimmõju Eesti väikesaarte arengule viimastel aastatel".
1980–1992 oli Puurmann Tallinna Botaanikaaia saarte maastike ja 1993–1996 Eesti TA Ökoloogia Instituudi geoökoloogia osakonna saarte töörühma liige, 1996–2001 Lääne-Eesti Saarestiku Biosfäärikaitseala Läänemaa Keskuse spetsialist, 2002–2005 Silma looduskaitseala Rumpo (Vormsi) teaduskeskuse peaspetsialist, 2006– Riikliku Looduskaitsekeskuse Hiiu-Lääne regiooni kaitse planeerimise peaspetsialist.

Teadustöö

Elle Puurmanni peamine uurimisvaldkond on Eesti saarte ja rannikualade maastike struktuur, seisund ja arengutendentsid seoses loodusgeograafiliste ja inimtekkeliste aspektidega. Aastast 1993 on ta mitme uurimisprojekti (soolakulised rannamullad Eesti neotektoonilise maakerkega randadel jt) ning keskkonnaseisundit hindavate lepinguliste uurimuste ja riikliku bioloogilise mitmekesisuse seire rannikumaastike seire allprogrammi täitja. Ta on avaldanud üle 30 teadustrükise.
Escambia maakond (Alabama)

Escambia maakond (Escambia County) on maakond USA-s Alabama osariigis. Geograafilised koordinaadid on 31°07' N, 87°09' W. 
Maakonna halduskeskus on Brewton ja suurim linn Atmore. 
Maakonna pindala on 2468 km². Veepindala on 14 km².  
Elanike arv oli 2010. aasta rahvaloenduse järgi 38 139. Aastal 2000 oli elanike arv 38 440.

Ajalugu

Escambia maakond moodustati pärast Ameerika Ühendriikide kodusõda 10. detsembril 1868. aastal Baldwini ja Conecuh' maakondade osadest.
Väitekiri

Väitekiri ehk dissertatsioon (inglise dissertation või thesis) on uurimus teaduskraadi saamiseks.
Väitekirjade olulisemaks liigiks on doktoriväitekirjad, aga ka varasemate teaduskvalifikatsioonide saamiseks koostatud uurimused nagu näiteks kandidaadiväitekirjad ja magistriväitekirjad.
Sebastián Coates

Sebastián Coates Nion (sündinud 7. oktoobril 1990 Montevideos) on Uruguay jalgpallur, kes mängib keskkaitsjana Portugali kõrgliiga klubis Lissaboni Sporting ja Uruguay jalgpallikoondises.
Ta alustas klubikarjääri kodumaal Nacionalis, mille põhimeeskonnas tegi ta debüüdi 2009. aastal. 2011. aastal liitus ta Inglismaa kõrgliiga klubiga Liverpool. Liverpoolis mängis ta kaks hooaega ja lõi liigas ka ühe värava, kuid sai väga vähe mänguaega. Hooajal 2013–14mängis ta laenulepingu alusel taas Nacionalis. Järgmisel hooajal naasis Coates Inglismaale, liitudes Sunderlandiga.
2016. aasta jaanuaris suundus ta hooaja lõpuks laenule Lissaboni Sportingusse. Järgmisel hooajal sõlmis ta klubiga püsiva lepingu.
Uruguay jalgpallikoondises tegi Coates debüüdi 2011. aasta Copa América alagrupimängus Tšiili vastu. Koondisekarjääri esimese värava lõi ta 10. novembril 2016 MM-i valikmängus Colombia vastu. Pärast 2011. aasta Copa Américat on ta Uruguay koondisse kuulunud 2013. aasta FIFA konföderatsioonide karikaturniiril, 2014. aasta maailmameistrivõistlustel, 2015. aasta Copa Américal ja 2018. aasta maailmameistrivõistlustel. Ta kuulus 2012. aasta suveolümpiamängude jalgpalliturniiril Uruguay olümpiameeskonda.
Kaljo Põhjakas

Elulugu

Kaljo Põhjakas on agronoomi poeg.
Lõpetas 1942 Tallinnas G. Adolfi Gümnaasiumi. Läks 1943 salaja Soome, võitles Soome armees ja laevastikus, tuli 1944 soomepoistega Eestisse, sai Tartu all haavata, evakueeriti Saksamaale, siirdus sealt 1947 Kanadasse. Õppis 1946/47 Balti Ülikoolis Pinnebergis (Hamburgi lähedal), lõpetas 1951 Briti Columbia Ülikooli (Vancouveris) agronoomia erialal, M.Sc. põllumajanduse kultuurtehnikas (1959, samas), väitekiri "The use of monomolecular film to retard evaporation from water surfaces" Oli 1959–67 Kanada Põllumajandusministeeriumi uurimistöö osakonna (Swift Current, Saskatchewan) teadur, 1967–71 Iraanis FAO kunstliku niisutuse nõunik, 1972–74 Kuala Lumpuris Malaisia Põllumajanduse Uurimise ja Arendamise Instituudi (MARDI) veekasutuse vanemnõunik, 1974–76 Kanada Välisabi Organisatsiooni (Canadian International Development Agency, CIDA) niisutuse ja mullateaduse nõunik, 1976–88 Kanada Alberta provintsi Põllumajandusministeeriumi maade hindamise osakonna juhataja, pensionärina (aastast 1988) 1988–90 CIDA ülesandel Egiptuses Maonsouras (Niiluse deltas) maaparandusspetsialist ISAWIP-i (Integrated Soil and Water Improvement Project) juures Niiluse delta muldade viljakuse suurendamise alal; 1993 Eesti Maa-ameti nõunik.

Teadustöö

Uurimisvaldkond: mullakasutus põllumajanduses – mullateadus, maakuivendus ja kunstlik niisutus. Kanadas uuris erisuguseid niisutussüsteeme ja nende tõhusust, arendas veekontrolli automaatseadmeid pindniisutuse jaoks, hindas niisutuseks sobivaid muldi ning avaldas standardite ja hindamise käsiraamatu, mis mõjutas tugevasti Kanada preeria-ala niisutamiseks sobilike muldade määramist. Iraanis mõjutas oluliselt mulla ja vee uurimist, algatas veekasutuse katsejaamade võrgu rajamise. Malaisias võttis osa niisutusprogrammi koostamisest, hindas riisikasvatusprojektide tõhusust, soovitas niisutuse laiendamist peale riisipõldude ka teistele kõlvikutele. Indoneesias inspekteeris niisutusprojekte, hindas vee- ja mullaressursse ning andis soovitusi nende arendamiseks. Egiptuses töötas välja kompleksse protseduuri Niiluse delta muldade parandamiseks. Kanada Agronoomide Seltsi liige, (1965–67 abipresident ja president), Kanada Mullateaduse Seltsi liige, Kanada Põllumajandusinseneride Seltsi asutajaliige (1959). Umbes 50 teadustrükist.
Lauri Saatpalu

Lauri Saatpalu (sündinud 10. aprillil 1965 Tallinnas) on eesti muusik, laulukirjutaja ja näitleja.
Ta on Vello Saatpalu poeg.

Haridus

Lauri Saatpalu on lõpetanud põhikooli Jakob Kunderi nimelises Tallinna 32. keskkoolis ja saanud keskhariduse 1983. aastal Jevgeni Nikonovi nimelisest Tallinna 17. keskkoolist. 1984. aastal lõpetas ta Tallinna 2. Tehnikakooli.

Töökäik

Pärast nurjunud katset õppima asuda Tallinna Riikliku Konservatooriumi lavakunstikateedrisse ja ajateenistust Nõukogude Armees (1984–1986) on Saatpalu töötanud kolm aastat Estonia teatris lavamehena, samal ajal olnud VAT Teatri asutajaliige ja näitleja, töötanud Eesti Raadios ning 1992. aastast AS-is Trio LSL toimetaja ja saatejuhina.

Loominguline tegevus

Ta on kirjutanud enamiku laulude teksti ja suure osa muusikast ansamblites Pantokraator, Folkmill, Beep Shop Boys ja Dagö.
Pärast viieteistaastast vaheaega taas teatrisse kutsutuna on mänginud selliseid rolle nagu Raymond (Albert Camus' “Võõras”), Boob (Urmas Lennuki ”Boob teab”) Polygon Teatris ning Kompajalg (Wilsoni / Waitsi taskuooperis “Black Rider”) ja Rekvisiitor Streuli “Rekvisiitori tähetunnis”, mis sai ka 2014. aastal festivali Monomaffia žürii- ja publikupreemia. Järgnesid Jevgeni Griškovetsi “Kuidas ma koera sõin” VAT teatris ja Kanal 2 krimisari "Viimane võmm".
‘Ādil Safar

‘Ādil Safar (araabia عادل سفر; sündinud 1953) on Süüria poliitik, ta oli riigi peaminister 3. aprillist 2011 kuni 6. juunini 2012. Aastatel 2003 kuni 2011 tegutses ta põllumajandus- ja agraarreformi ministrina.
‘Ādil Safar määrati peaministriks pärast seda, kui president 2011. aasta märtsis puhkenud rahutuste vaigistamiseks senise valitsuse erru saatis.
Pilaster

Pilaster on lame püstine eendtugi seinal. See eendub seina pinnast, kuid pole sellest eraldatud. Pilaster koosneb samadest osadest kui sammas – baas, tüves ja kapiteel.
Pilastri eesmärk on kanda ja tugevdada müüri, kuid hilisemas arhitektuuris on sellel pigem kunstiline mõte, dekoreerides ja liigendades hoone fassaadi. Ehitati algselt Vana-Roomas, elementi kasutati eriti renessanss- ja klassitsistlikus stiilis.
Nurjatud tüdrukud

"Nurjatud tüdrukud" oli TV3-s 2012. aastal näidatud ühehooajaline Eesti telesari. Sarja tegevus toimus väljamõeldud raskestikasvatavate tüdrukute õppeasutuses Vaigiste erikoolis.
Sarjas osalesid teiste seas Anni Aguraijuja, Kirke Algma, Märt Avandi, Robin Juhkental.
Fetaalne alkoholisündroom

Fetaalne alkoholisündroom (inglise keeles Fetal alcohol spectrum disorder- FASD) on sünnidefekt, mis on tulemuseks rasedusaegsest alkoholi tarbimisest. Raseduse ajal pole ohutut aega, millal alkoholi tarbida. Alkohol läbib platsenta ning läheb loote verre, mille kaudu kahjustab alkohol aju ning teisi organeid.

Ajalugu

Fetaalset alkoholisündoomi on tuntud aegade algusest, kuid mõistena võeti see
kasutusele 1973. aastal, kui see ilmus Briti meditsiinilises ajakirjas “The Lancet” David Smith’i ja Kenneth Jones’i poolt. Juba piiblis on toodud välja lause: “Seepärast olge ettevaatlik ja ärge jooge veini ega tugevat jooki ega söö midagi ebapuhast,” mida öeldi naisele, kes oli rasedaks jäänud. Selle meditsiiniline olemasolu avastati 1899. aastal William Sullivani poolt. Sullivan võrdles alkohoolikutest vangide rasedust nende sugulastega ning sai teada, et suremus osutus kõrgemaks alkohoolikutest naiste laste puhul.
Tarvo Mölder

Tarvo Mölder (sündinud 19. septembril 1981) on eesti režissöör. 
Ta lõpetas 1997. aastal Are põhikooli.
Ta laulab bändis HND, mis asutati aastal 2006.
Ta tegi kaasa teleseriaalis "Kättemaksukontor", kus ta mängis rokkstaar Tõnu Orri.
Mustafa Džemiljev

Mustafa Abduldžemiljoglu Džemiljev (Kõrõmoglu) (krimmitatari keeles Mustafa Abdülcemil oğlu Cemilev (Qırımoğlu); ukraina keeles Мустафа Джемілєв; sündinud 13. novembril 1943 Mižrittšjas Krimmi ANSV-s Vene NFSV-s) on Ukraina poliitik, krimmitatarlaste rahvusliku liikumise juhte, inimõigusaktivist, endine dissident ja poliitvang.
18. mail 1944 küüditati tema pere koos teiste krimmitatarlastega Krimmist Usbeki NSV-sse. 1962. aastal astus Taškendi maaparanduse instituuti, kust ta 1965. aastal eksmatrikuleeriti poliitilistel põhjustel. Ajavahemikus 1966–1986 korduvalt istunud vangilaagrites (kokku 15 aastat). Pärast Ukraina iseseisvumist 1991. aastal lülitus aktiivselt poliitilisse ellu. Aastatel 1991–2013 oli Krimmitatari Rahva Medžlisi esimees. Alates 1998. aastast on Ülemraada liige ja 2014. aastast Ukraina presidendi volinik krimmitatari rahva asjades. 
2013. aastal Ülemraadas toimunud arutelus armeenlaste genotsiidi tunnistamise seaduse eelnõu üle esines Džemiljev selle kriitikaga.
470 (jahiklass)

Purjetajad

Eestlastest on selles paadiklassis olümpiamängude hõbe- ja pronksmedali võitnud Toomas ja Tõnu Tõniste.
Juunioride maailmameistriteks said aastal 2005 Agnes Lill ja Merili Randmaa.
Juhuslik graaf

Juhuslik graaf on graaf, mis on saadud teatud juhusliku protsessi teel.
Juhuslike graafide teooria asub graafiteooria ja tõenäosusteooria piirimail. Juhuslik graaf saadakse n tippude hulga tipupaaride vahele servade juhusliku lisamise teel. Erinevad juhuslike graafide mudelid annavad erinevaid tõenäosuste jaotusi graafidel. Tuntud on Edgar Gilberti mudel G(n,p) kus iga serv lisatakse sõltumatult tõenäosusega p.
Kui kõikide n-tipuliste graafide hulka käsitleda graafide süsteemina, siis on võimalik määrata iga graafi olekutõenäosus selles süsteemis.
Põhjamaade muuseum

Põhjamaade muuseum (rootsi keeles Nordiska museet) on kultuuriloomuuseum Rootsis Stockholmis; ühtlasi suurim kultuuriloomuuseum Rootsis. 
Muuseumi kogudes on üle 1,5 miljoni museaali.
Muuseum asutati 1873. 
2017 külastas muuseumi 663 348 inimest.
Muuseumi direktor on aastast 2015 Sanne Houby-Nielsen.
2005. aasta Vormel 1 hooaeg

Rehvid

Sõitjatel tuleb kvalifikatsioon ja kogu võistlusdistants läbida samadel rehvidel. Rehvi võib vahetada ainult siis, kui see on saanud kahjustada. Sõitjatel tuleb rehvid valida peale reedest treeningut. Kui rehvivalik on tehtud, võimaldatakse sõitjatel vajadusel kasutada veel kolme rehvikomplekti – üks komplekt laupäevahommikuseks treeninguks, üks kvalifikatsiooniks ja võidusõiduks ning lisakomplekt juhuks, kui rehv laguneb või saab vigastada avariis.

Aerodünaamika

FIA uued reeglid näevad ette ligi 25% aerodünaamilise survejõu vähenemist. Eelkõige paistab see välja esi- ja tagatiibade juures. Esitiib peab olema 50 mm kõrgemal, kui seda varem oli. Tagatiiva elemendid aga peavad olema autol 150 mm võrra edasi nihutatud. Difuusori kõrguseks on nüüd määratud 125 mm.

Mootor

Mootorid peavad nüüd vastu pidama kaks täispikka GP nädalavahetust. Kui autol vahetatakse jõuallikas enne kvalifikatsiooni, kukub sõitja kümme kohta kvalifikatsioonis väljasõidetud tulemusest tahapoole. Kui mootor vahetatakse kvalifikatsiooni ja võidusõidu vahel, saadetakse see auto rivi lõppu. Kui mootor on vahetatud, peab sõitja kasutama seda käesoleva GP nädalavahetusel ning järgmise võistluse ajal. Kui aga sõitja katkestab mootori rikke tõttu, ei karistada teda järgmisel võistlusel.
Vikinglotto

Vikinglotto on rahvusvaheline loteriimäng, milles tuleb valida 6 numbrit 48-st.  
Viking Lotto esimene loosimine toimus 17. märtsil 1993. Loosimine toimub igal kolmapäeval. Peavõit on ühine Rootsis, Taanis, Soomes, Norras, Islandil ja Eestis. 
Vikinglottot korraldavad Norsk Tipping AS (Norras), Dansk Tipstjeneste AS (Taanis), AB Tipstjänst (Rootsis), Islensk Getspä (Islandil), Veikkaus (Soomes) ja Eesti Loto (Eestis). Eesti Loto liitus Vikinglotto süsteemiga 2000. aastal.
Loosimise toimumise eeltingimuseks on see, et kõigist osalevatest riikidest on loto korraldajale saadetud andmed müüdud piletite kohta.
Mari Murdvee

Mari Murdvee (24. august 1959 Tartu – 21. märts 2008 Tartu) oli eesti klassikaline filoloog, tõlkija, lavastaja, näitleja ja laulja.
Ta õppis Tartu Ülikoolis eesti filoloogiat ning klassikalist filoloogiat. 1996. aastal kaitses ta bakalaureusekraadi klassikalise filoloogia erialal, 1996–2001 õppis sealsamas magistrantuuris.
Ta oli aastaid ansambli Hellero eeslaulja. 1985–1989 õppis ta Jaan Toominga ja Ülo Vilimaa juhendatud Vanemuise draamastuudios; ta tegutses näitlejana Tartu Lasteteatris.
Ülikooliõpingute ajal lavastas ta koos klassikalise filoloogia tudengitega Homerose "Odüsseia" VII laulu (1992), samuti Theokritose "Arbuja" ja Sappho luulekava (1994).
Pärast Tartu Ülikooli lõpetamist õpetas Murdvee ladina ja vanakreeka keelt Tartu Teoloogia Akadeemias ja Tartu Ülikooli usuteaduskonnas ning töötas Tartu Ülikooli raamatukogu käsikirjade osakonnas, tegeldes peamiselt 14.–19. sajandi ladina- ja kreekakeelsete autograafkirjadega.
Mari Murdvee on avaldanud tõlkeid vanakreeka ja ladina keelest, mis on ilmunud ajakirjades ja antoloogiates.
Ta asutas koos mõttekaaslastest näitlejatega ning üliõpilastega koos Antiigiteatri (tegutses aastail 2000–2005), kellega tõi lavale rea etendusi: Homerose hümnidel põhineva tantsulis-muusikalise lavastuse "Apolloni sünd", Gandersheimi Hrotsviti draama "Väepealik Gallicanuse pöördumine" ning Petrarca 700. sünniaastapäevale pühendatud luuletaja ekloogile "Parthenias" ning antiiktekstidele põhineva sõnalis-muusikalise teatraliseeringu "Hinge killud".
Korintose order

Sammas ja talastik

Korintose orderi sammas sarnaneb üldjoontes joonia sambaga, on aga mõnevõrra saledam kui joonia sammas. Talastikus on veelgi vähem erinevusi, kuid üldkujunduselt iseloomustab korintose orderit rikkalikum ja lopsakam dekoor, eriti kapiteelil.

Kapiteel

Korintose kapiteel on proportsioonidelt kõrgem kui dooria ja joonia kapiteel. Korvi- või karikataolise kapiteeli külgi katab kaks rida püstloodis akantuselehti. Neljast küljest kerkivad nende vahelt spiraallehed (caulis), mis toetavad voluute. Voluutidele toetab nõgusate külgedega abakus. Paarikaupa rulluvaid lehti kroonib palmett, mis ulatub abakuse küljele.

Pärimus

Korintose orderi kapiteelidekoori tekke kohta kõneleb legend arhitektist Kallimachosest, kes sai inspiratsiooni ühe noore Korintose tütarlapse haual kasvavast akantusest. 
Nimelt olevat tütarlapse ämm viinud tema hauale asjakesi, mida tütarlaps oli armastanud, ja nende paremaks säilimiseks need korviga katnud. Korv oli aga sattunud haual oleva akantuse peale ja kui kevadel akantus kasvama hakkas, siis selle väädid ja lehed põimusid korvi ümber. Sealt möödunud Kallimachosele jättis see vaatepilt sügava mulje ja ta jäädvustas nähtu kapiteeli kujunduses.
Kuninglik Inseneriteaduste Akadeemia

Kuninglik Inseneriteaduste Akadeemia, lühend IVA (rootsi keeles Kungliga Ingenjörsvetenskapsakademien) on üks Rootsi kuninglikest akadeemiatest. 
Kuninglik Inseneriteaduste Akadeemia asutati aastal 1919 insener Axel Fredrik Enströmi eestvedamisel. IVA on vanim tehnikateadlasi ühendav akadeemia maailmas.

Akadeemia juhtimine

Akadeemia president on aastast 2008 biokeemik Björn O. Nilsson (kuulub akadeemia biotehnoloogia divisjoni). Varasemate presidentide seas on ka eesti päritolu Rootsi tehnikateadlane Sven Olving, kes juhtis akadeemiat aastail 1989–1991.

Liikmeskond

Akadeemial on 1173 liiget (seisuga 31.12.2012), sealhulgas 908 rootsi liiget ja 268 välisliiget.
Kunstiliik

Kunstiliik ehk kunstivaldkond (saksa keeles Gattung) on kunsti väljendusvahendiga seotud liigitusalus.
Kunstiliik on kõrvuti žanri, stiili ja ajastuga üks kunsti liigitusaluseid.
Ferdinand von Gebhardt

Peter Bernhard Ferdinand von Gebhardt (20. juuni 1832 Järva-Jaani – 22. november 1902 Järva-Jaani) oli Eesti vaimulik.
Õppis aastatel 1845–1849 Tallinna toomkoolis ja 1849–1853 Tallinna gümnaasiumis. Aastail 1853–1856 õppis ta Tartu ülikoolis ja 1858–1859 Erlangeni ülikoolis usuteadust.
15. jaanuaril 1861 Sai ta Eestimaa vikaarvaimulikuks. 24. oktoobril 1861 kutsuti ta Järva-Jaani Ristija Johannese koguduse õpetajaks ning ordineeriti 10. detsembril 1861. 1895–1902 oli ta Järva praost ning 1881. aastast Järvamaa koolikolleegiumi liige.

Isiklikku

Tema vanaisa Johann Bernhard von Gebhardt oli Tallinna Niguliste koguduse ülemõpetaja, onu Carl Bernhard von Gebhardt oli Tõstamaa Maarja koguduse õpetaja, isa Ferdinand Theodor von Gebhardt oli Järva-Jaani Ristija Johannese koguduse õpetaja, vend Eduard Karl Franz von Gebhardt oli maalikunstnik ja Düsseldorfi Kuns­ti­kadeemia professor.
Ma olen legend

Sisu

2009. aastal puhkes maailmas epideemia, mis sai alguse inimeste endi loodud viirusest. Kolm aastat peale epideemia puhkemist on viirusele immuunne USA armee teadlane, Robert Neville, mahajäetud New Yorgi ainus epideemias ellujäänud elanik. Ta veedab oma päevad viirusele vastumürki otsides ja lootes, et kusagil on veel ellujäänuid. Öösiti varjab ta end kindluseks ehitatud kodus, sest viiruse mõjul muteerunud ohvrid peidavad end pimeduses, oodates millal Neville saatusliku vea teeb.
Benjamin Franklini medal (APS)

Benjamin Franklini medal on auhind, mida annab välja Ameerika Filosoofiaselts (APS). 
Esialgselt asutati Benjamin Franklini medal kui mälestusmedal tähistamaks Benjamin Franklini 200. sünniaastat. Medali asutamise 1906. aastal kinnitas Ameerika Ühendriikide Kongress. Esimene medal määrati USA presidendi otsusega Prantsuse Vabariigile. Järgmiste Benjamin Franklini medalite väljaandmine anti üle Ameerika Filosoofiaseltsi egiidi alla. Aastatel 1937–1983 andis Ameerika Filosoofiaselts medalit välja ebaregulaarselt. Medaliga tunnustati isikuid, kellel oli märkimisväärseid teeneid seltsi ees.
Aastatel 1985–1991 oli Benjamin Franklini medal Ameerika Filosoofiaseltsi kõrgeim autasu teaduse ja humanitaaria valdkonnas. 1987. aastast on Benjamin Franklini medaleid kaks: Benjamin Franklini medal teaduse valdkonnas ja Benjamin Franklini medal avaliku teenistuse valdkonnas.